b'\n_START_ARTICLE_\nJos\xc3\xa9 Mar\xc3\xada Ruiz-Mateos\n_START_SECTION_\nBiografia\n_START_PARAGRAPH_\nJose Mar\xc3\xada Ruiz-Mateos va estudiar Batxillerat al Col\xc2\xb7legi dels Salesians de Ronda (M\xc3\xa0laga) i m\xc3\xa9s tard es va graduar com a professor mercantil a l\'Escola de Comer\xc3\xa7 de Jerez de la Frontera. Jos\xc3\xa9 Mar\xc3\xada Ruiz-Mateos va comen\xc3\xa7ar la seva carrera empresarial sent molt jove, exportant vi a Anglaterra. Posteriorment va fundar el holding Rumasa (230 empreses, 65.000 empleats). Pertany per l\xc3\xadnia materna a l\'Il\xc2\xb7lustre Solar de Tejada, la corporaci\xc3\xb3 nobili\xc3\xa0ria m\xc3\xa9s antiga del Regne d\'Espanya._NEWLINE_L\'any 1982 el Consell d\'Estat va autoritzar la utilitzaci\xc3\xb3 del t\xc3\xadtol de Marqu\xc3\xa8s d\'Olivara, el qual li havia estat atorgat per la Seren\xc3\xadssima Rep\xc3\xbablica de San Marino.\n_START_SECTION_\nTornada a la vida p\xc3\xbablica\n_START_PARAGRAPH_\nDespr\xc3\xa9s de passar una temporada a la pres\xc3\xb3 va tornar a la vida p\xc3\xbablica, es va convertir en el propietari de l\'equip de futbol Rayo Vallecano el 1991, i va formar el seu propi partit pol\xc3\xadtic, l\'Agrupaci\xc3\xb3 Electoral Jos\xc3\xa9 Mar\xc3\xada Ruiz Mateos com a membre de la qual va ser elegit diputat al Parlament Europeu el 1989. De 1989 a 1994 fou vicepresident del Grup d\'Alian\xc3\xa7a Democr\xc3\xa0tica Europea._NEWLINE_Hi ha hagut m\xc3\xbaltiples i diverses sent\xc3\xa8ncies judicials sobre el cas Rumasa, tant a Espanya com fora d\'Espanya. El Tribunal Suprem i el Tribunal Constitucional s\'han pronunciat en nombroses sent\xc3\xa8ncies amb resultats diversos, \xc3\xa0dhuc queda pendent una sent\xc3\xa8ncia global sobre els fets._NEWLINE_El 2005, l\'Audi\xc3\xa8ncia Provincial de Madrid va condemnar a Ruiz Mateos a una pena de tres anys per un delicte d\'al\xc3\xa7ament de b\xc3\xa9ns, en considerar que es va enriquir il\xc2\xb7leg\xc3\xadtimament de la venda de l\'immoble en el qual es trobava la seu de la societat Mundo Joven, al n\xc3\xbamero 22 del carrer d\'Alcal\xc3\xa1 de Madrid, i va ingressar a la pres\xc3\xb3 per aquest motiu el 2007._NEWLINE_Alhora, des de 1996 va participar en la creaci\xc3\xb3 de Nueva Rumasa, un nou conglomerat d\'empreses. El 17 de febrer de 2011, deu empreses de Nueva Rumasa (Clesa, Garvey, Hotasa, Dhul, Elgorriaga, Hibramer, Trapa, Carcesa, Queser\xc3\xada Menorquina i Rayo Vallecano) s\'acolliren al procediment especial concursal._NEWLINE_El 25 de gener de 2012 Ruiz Mateos es va quedar sense passaport, sense poder sortir d\'Espanya i amb l\'obligaci\xc3\xb3 de personar-se en el jutjat cada dues setmanes per una acusaci\xc3\xb3 de suposada estafa de 7,3 milions d\'euros, en la compra de dos hotels a Mallorca._NEWLINE_El 16 de febrer de 2012 segons l\'informe de recerca en mans del jutge de l\'Audi\xc3\xa8ncia Nacional es conclou que la fam\xc3\xadlia Ruiz-Mateos utilitzava els diners de Nueva Rumasa per aportar capital a les seves societats patrimonials i mantenir aix\xc3\xad el seu "alt nivell de vida", segons l\'acte de dictat.\n_START_SECTION_\nDefunci\xc3\xb3\n_START_PARAGRAPH_\nRuiz Mateos va ser ingressat el 17 d\'agost de 2015 a l\'hospital d\'El Puerto de Santa Mar\xc3\xada (Prov\xc3\xadncia de Cadis), a causa d\'un trencament de maluc produ\xc3\xaft despr\xc3\xa9s d\'una caiguda. Despr\xc3\xa9s de ser operat, va contreure una pneum\xc3\xb2nia que el va fer empitjorar. Finalment, va morir el 7 de setembre de 2015 al mateix centre hospitalari.'